“คีรี” ดัน “กวิน” ควบตำแหน่ง CEO ร่วมบริหาร BTS ตั้งแต่ 1 เม.ย.นี้
คณะกรรมการบริษัท BTS ไฟเขียวแต่งตั้ง นายกวิน กาญจนพาสน์ ขึ้นรับตำแหน่ง CEO เพิ่มโดยมีผลตั้งแต่ 1 เม.ย.นี้เป็นต้นไป
31 มี.ค. 2558

นายคีรี กาญจนพาสน์ ประธานกรรมการและประธานกรรมการบริหาร บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เปิดเผยว่า ที่ประชุมคณะกรรมการบริษัท ครั้งที่ 3/2558 ของบริษัทเมื่อวันที่ 27 มีนาคม 2557 ได้มีมติอนุมัติให้ปรับโครงสร้างองค์กรเพื่อเพิ่มประสิทธิภาพในการบริหารจัดการของบริษัทฯ และมีมติอนุมัติให้เสนอชื่อกรรมการเข้าใหม่จำนวน 2 ท่าน เพื่อให้ที่ประชุมสามัญผู้ถือหุ้นประจำปี 2558 ของบริษัทฯ พิจารณาแต่งตั้ง
โดยมีรายละเอียดดังต่อไปนี้ 1. การปรับโครงสร้างองค์กร (มีผลตั้งแต่วันที่ 1 เมษายน 2558) : ที่ประชุมคณะกรรมการบริษัทมีมติอนุมัติให้ (1) เพิ่มตำแหน่งกรรมการผู้อำนวยการใหญ่ (Chief Executive Officer : “CEO”) ในโครงสร้างการจัดการของบริษัท
มติแรกอนุมัติให้แต่งตั้งนายกวิน กาญจนพาสน์ ซึ่งปัจจุบันดำรงตำแหน่งกรรมการบริหาร เข้าดำรงตำแหน่งCEO ด้วยอีกหนึ่งตำแหน่ง โดยนายคีรี กาญจนพาสน์ ปัจจุบันดำรงตำแหน่งประธานกรรมการบริหาร (Executive Chairman) ซึ่งมีบทบาทเป็นทั้งประธานของคณะกรรมการบริหารและปฏิบัติหน้าที่ในงานส่วนของ CEO ด้วย จะคงดำรงตำแหน่งประธานคณะกรรมการบริหาร (Chairman of the Executive Committee) ซึ่งเป็นประธานของคณะกรรมการบริหาร ต่อไป
รวมทั้งเพิ่มตำแหน่งรองกรรมการผู้อำนวยการใหญ่ (Deputy Chief Executive Officer :“Deputy CEO”) โดยให้แต่งตั้งนายคง ชิ เคือง (Mr. Kong Chi Keung) ปัจจุบันดำรงตำแหน่งกรรมการบริหาร เข้าดำรงตำแหน่ง Deputy CEO ด้วยอีกหนึ่งตำแหน่ง และ (3) เพิ่มคณะกรรมการที่ปรึกษา (Advisory Board) ในโครงสร้างองค์กร โดยคณะกรรมการที่ปรึกษาจะประกอบด้วยผู้ทรงคุณวุฒิ มีความรู้ความเชี่ยวชาญในเรื่องต่าง ๆ เพื่อให้คำปรึกษาและคำแนะนำที่เป็นประโยชน์ในเรื่องเกี่ยวกับกิจการของบริษัท และบริษัทย่อย
ขณะเดียวกัน การเสนอชื่อกรรมการเข้าใหม่ของบริษัทจำนวน 2 ท่าน : ที่ประชุมคณะกรรมการบริษัทมีมติอนุมัติให้เสนอชื่อกรรมการใหม่เพื่อให้ที่ประชุมสามัญผู้ถือหุ้นประจำปี 2558 ในเดือนกรกฎาคม 2558 พิจารณาแต่งตั้งจำนวน 2 ท่าน ในตำแหน่งกรรมการ ได้แก่ (1) นายจุลจิตต์ บุณยเกตุ และ (2) ดร. การุญ จันทรางศุ
นอกจากนี้แล้ว ตามที่บริษัทได้แจ้งข่าวต่อตลาดหลักทรัพย์แห่งประเทศไทย เมื่อวันที่ 2 กุมภาพันธ์ 2558ตามหนังสือของบริษัทฯ ที่ BTS 2028/2558 เรื่องการจัดตั้งนิติบุคคลเฉพาะกิจภายใต้โครงการแปลงสินทรัพย์เป็นหลักทรัพย์ ร่วมกันระหว่าง บริษัท บีเอสเอส โฮลดิ้งส์ จำกัด (บริษัทย่อยที่บริษัทฯ ถือหุ้นร้อยละ 100 ) (“BSS Holdings”) และบริษัท อิออน ธนสินทรัพย์ (ไทยแลนด์) จำกัด (มหาชน) เพื่อดำเนินโครงการแปลงสินทรัพย์เป็นหลักทรัพย์ (Securitization) นั้น
ทั้งนี้ บริษัทระบุว่า นิติบุคคลเฉพาะกิจภายใต้โครงการแปลงสินทรัพย์เป็นหลักทรัพย์นี้ ได้จัดตั้งขึ้นแล้วในวันที่ 20 มีนาคม 2558 โดยได้มีการแก้ไขชื่อบริษัทเป็น บริษัท เอทีเอส แรบบิท นิติ บุคคลเฉพาะกิจ จำกัด (ATS Rabbit Special Purpose Vehicle Company Limited) และ BSS Holdings ถือหุ้นในสัดส่วนร้อยละ 51 ในบริษัทนี้